М О Т И В И

към проекта на Закон за изменение и допълнение на 
В Закона за данъците върху доходите на физическите лица (ЗДДФЛ):

Промените могат да бъдат обособени в две основни групи.

Първата група предложения са насочени към отстраняването на съществуващи

законодателни пропуски и внасят яснота по появили се в тази връзка затруднения в

практиката по прилагането на закона. Законопроектът предвижда правила за определяне на

цената на придобиване при продажба или замяна на недвижимото имущество, в случаите на

заличаване на едноличен търговец, когато имуществото на предприятието е преминало към

физическото лице - собственик. В тази връзка е предложено въвеждането в ЗДДФЛ на

понятието „данъчна стойност” на имуществото, идентично с това в ЗКПО.

Въвежда се срок за издаване на образците на служебните бележки за придобити

доходи по извънтрудови правоотношения във връзка с влязлата в сила от 1 януари 2012 г.

глоба за неиздаване на такава бележка от страна на платците на доходи.

Предвижда се значително стесняване обема на информацията, която данъчно

задължените лица предоставят в НАП, с оглед намаляване на административната тежест за

данъчно задължените лица при декларирането. Например, предложено е в справката, която се

подава от предприятията и самоосигуряващите се лица-платци на доходи за изплатените от

тях през годината доходи на физически лица, да се въведе праг от 5 000 лв. по отношение на

изплатените доходи от разпореждане с финансови инструменти, от допълнително доброволно

осигуряване, получени след придобиване право на допълнителна пенсия, доходите от лихви

по депозити в чуждестранни банки, лихвите от държавни и общински облигации, от печалби

от хазартни игри, изплатените доходи от рента и аренда. В този смисъл предприятията –

платци на дохода не следва да подават справка към НАП, освен в случаите, когато

изплатените доходи надхвърлят 5 000 лв. Това значително улеснява платците на доходи,

доколкото физическите лица, получили този вид доходи над посочения размер, ще бъдат

много по-малко.

Втората група предложения, са направени във връзка с основната насока на промените

в ЗДДФЛ, а именно - намаляването на административната тежест на данъчно задължените

лица. Те са ориентирани изцяло към облекчаването на данъчно задължените лица по

отношение декларирането и внасянето на данъци. Предложено е окончателните данъци върху

доходите на чуждестранни и местни физически лица от източник в България и чужбина да се

внасят на тримесечие, вместо ежемесечно, както е в момента.

Предвижда се още едно улеснение на данъчно задължените лица по отношение

сроковете и механизма за внасяне на данъка, а именно предложено е да се изравнят сроковете

за внасяне на авансовия данък за доходите от извънтрудови правоотношения, от наем и друга

стопанска дейност, независимо от статута на платеца на дохода. Съгласно сега действащите

разпоредби има разлика в зависимост от това чие е задължението за внасяне на данъка:

когато задължението е на платеца на доходите, срокът за внасяне на авансовия данък е до 10-

то число на следващия месец, а когато задължението за внасяне е на получателя на дохода,

срокът е до 15-то число на месеца, следващ тримесечието на придобиването на дохода, като

за 4-то тримесечие авансов данък не се внася. С предложението се въвежда еднакво облагане

на доходи от един и същи вид.

Предложени са и някои технически промени, които са във връзка с основните

предложения.

